Verwaarloosde perd ‘Zulu’ sterfZulu by die Wetnose-dierereddingskuiling. (Foto: Facebook via @WetnoseARC) Zulu, die perd wat verlede jaar by die dood omgedraai het ná hy langs ŉ grondpad oos van Pretoria gelos is, is die afgelope naweek aan akute hartversaking dood. Maroela Media het vroeër berig dat die bejaarde perd verlede Junie in die gras langs ŉ grondpad in die gebied aangetref is ná hy van ŉ sleepwa af getrek is. Die Wetnose-dierereddingskuiling in Bronkhorstspruit het sy beserings behandel en hom toegegooi onder liefde. Dié dierereddingskuiling het egter Dinsdag Zulu se afsterwe in ŉ emosionele Facebook-plasing aangekondig. “Zulu het hard geveg om sy beproewings, asook die jare lange mishandeling en verwaarlosing te oorkom,” lui die plasing. “Ons het toegekyk hoe hy getransformeer is van ŉ hartseer ou perd wat wou moed opgee na ŉ Zoeloevegter wat wil oorleef. Dag ná dag het ons hom op sy voete gehelp en alles moontlik gedoen om hom sterker te maak totdat hy weer soos ŉ jongeling begin speel het. Die Wetnose-span het Zulu verlede Junie langs ŉ grondpad gevind. (Foto: Facebook via @WetnoseARC) “Daardie soort verwaarlosing eis egter sy tol op die liggaam en dit was vir hom net te veel. Wetnose sal nooit weer dieselfde wees sonder hom nie.” Meer as ses maande ná die voorval wat Zulu by Wetnose laat beland het, was hy in Januarie vanjaar reg vir ŉ nuwe begin by ŉ permanente tuiste. Zulu is egter nie aangeneem voor sy dood nie, maar was andersins dolgelukkig by die Wetnose-dierereddingskuiling. “Die enigste troos wat ons het, is dat ons hom ŉ gelukkige aftrede kon gee ná sy andersins harde lewe. Ons hoop dat die groen weivelde van die perdehemel die plek sal wees waar hy kan hardloop en speel en weer ŉ jong gesonde perd kan wees.”